望九華山
作者：劉敞
朝代：宋

paragraphs: 九華非人境，聞譽不相識。
南浮大江波，始見蒼翠色。
是時雨初霽，積靄尚融液。
九峰若驚龍，並躍雲外碧。
森然聳牙角，未謂真是石。
問名審其實，歡喜愜所適。
恢奇一何甚，遠想始開闢。
造化競淫巧，斧斤恣彫刻。
不然何其功，不與嵩華敵。
我行宇宙間，若此曾未覿。
中國名山川，幾何亢斯迹。
徘徊不能去，塵土愧行役。
平生樂間曠，時俗況迫阨。
誰爲隱君子，攜手宅巖隙。